เลิกเก็บภาษีหนังเทศดึงต่างชาติเที่ยวไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ครม.ไฟเขียวลดภาษีมูลค่าเพิ่มล่อต่างชาติถ่ายทำภาพยนตร์ในไทย 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบที่กระทรวงการท่องเที่ยวและกีฬาเสนอมาตรการภาษีจูงใจต่างประเทศมาถ่ายทำภาพยนตร์ในประเทศไทย โดยเสนอให้คืนภาษีมูลค่าเพิ่มเต็มจำนวน 100% ที่เสียไปให้กับบริษัทต่างชาติ ซึ่ง ครม.ได้มอบหมายให้กระทรวงการท่องเที่ยวฯ ไปจัดทำรายละเอียดเงื่อนไขการขอคืนภาษีร่วมกับกระทรวงการคลัง เพื่อกลับมาเสนอให้ที่ ครม.พิจารณาใน 1 เดือน
นอกจากนี้ กระทรวงการคลังยังให้กรมสรรพากรไปพิจารณาให้สิทธิประโยชน์ภาษีอื่นๆ เพิ่มเติม เช่น จัดเก็บภาษีหักณ ที่จ่าย ในอัตรา 0% ให้กับนักแสดงต่างชาติ และปรับปรุงข้อความใบขออนุญาตทำงานชั่วคราวของคนต่างชาติให้สอดคล้องกับธุรกิจภาพยนตร์ต่างประเทศ ที่ยังมีความลักลั่นในตัวคำนิยามของนายจ้าง ลูกจ้าง โดยแก้ไขเป็นบริษัทต่างชาติที่เข้ามาถ่ายทำมีฐานะเป็นนายจ้าง ส่วนบุคลากรที่รับงานในประเทศไทยอยู่ในฐานะลูกจ้าง
นายวัชระ กล่าวว่า นอกจากนี้ยังมีการเสนอมาตรการลดภาษีนำเข้าอุปกรณ์การถ่ายทำภาพยนตร์ แต่ รมว.อุตสาหกรรม แจ้งว่า สำนักงานคณะกรรมการส่งเสริมการลงทุน (บีโอไอ) มีมาตรการช่วยเหลือคณะถ่ายทำภาพยนตร์ต่างประเทศให้อยู่แล้ว และเห็นชอบมาตรการจัดช่องทางพิเศษในการตรวจหนังสือเดินทางของคณะผู้ถ่ายทำภาพยนตร์ด้วย
นายกรณ์ จาติกวณิช รมว.คลัง กล่าวว่า ตอนนี้คงยังไม่สามารถสรุปได้ว่ารายได้จากภาษีจะลดไปเท่าไร เพราะที่ผ่านมาบรรดาบริษัทถ่ายทำภาพยนตร์ระดับโลกหันไปใช้สถานที่ที่มาเลเซีย อินโดนีเซีย แทนประเทศไทย หลังเกิดเหตุความไม่สงบทางการเมือง ซึ่งเชื่อว่าผลจากมาตรการนี้จะทำให้บริษัทถ่ายทำภาพยนตร์สนใจเข้ามาใช้สถานที่ในประเทศไทยมากขึ้น 
“มาตรการนี้ยกเว้นภาษีให้กับนักแสดงต่างชาติเท่านั้น ตัวอย่างเช่น ถ้าแบรด พิตต์ มาถ่ายหนังในเมืองไทย แม้จะไม่เสียภาษีมูลค่าเพิ่ม แต่ก็น่าจะดีต่อภาพลักษณ์ของประเทศ เพราะสามารถโชว์ภาพสถานที่ท่องเที่ยวในเมืองไทยออกไปสู่สายตาชาวโลก ส่วนนักแสดงคนไทยยังต้องมีหน้าที่เสียภาษีเพื่อพัฒนาประเทศต่อไป” นายกรณ์ กล่าว